Een sterf, 10 beseer in kettingbotsingArgieffoto Een persoon is dood en 10 is beseer nadat verskeie voertuie Saterdagaand in Durban in ŉ kettingbotsing betrokke was. Robert McKenzie, ŉ woordvoerder van KwaZulu-Natal se nooddienste, het Sondag gesê die ongeluk het op die M19-snelweg naby die Blair Athol-afrit plaasgevind. “Verskeie voertuie en ŉ vragmotor was in die botsing betrokke. Dit is nog nie duidelik hoe die ongeluk gebeur het nie,” het McKenzie gesê. Dit is in dié stadium nie bekend of die oorledene ŉ man of ŉ vrou is nie. Een persoon is kritiek beseer en die brandweer moes die persoon uit die voertuig se wrak sny. Nege mense is met ernstige beserings na nabygeleë hospitale geneem.